Junie 2019 – Trommeltjie
Junie 29, 2019 trommeltjies
Stil stil het ek my intrek geneem in my ontvlugtings huisie in Towerinstraat nr 12. Ek het my verfkwaste uitgehaal en my voordeur ń lieflike teal geverf, ek het my Yogyakarta pot by my voordeur gesit. My puppet hoender loer van agter die pilaar uit om almal welkom te heet. Natuurlik sal my huisie nie ń tuiste kan wees sonder my windklokke nie, dit maak vir my wind musiek.
Karolus, my lief staffie het saam gekom, maar hy weet nie honde hou nie van katte nie. So almal se katte is veilig by hom. Hy het ook mooi by ons vriende se huis geleer dat parkiete is ook soos katte, ons jaag hulle nie, ons is almal een groot gelukkige familie. As ons egter in die straat stap sal julle hom hoor skree (nie blaf nie. Nie tjank nie), dis maar net agv trauma toe hy aangeval is deur honde. Ek dink egter net soos ek het hy Rebusfontein nodig.
Agter in my erfie is ń visdam, wat ook dien as waterdrink plek vir honde en katte, dit is ook ń voëltjiebad en daar woon paddas. Nie die woeste kwakers van die noorde nie, nee ons klein rietpaddatjies, ingevoer van die Kaap af. Hulle maak elke aand vir ons, saam met die windklokke die mooiste musiek. Jy sal my gereeld in die tuin kry vroetel. My groente tuin spesialiseer in spinasie.
By my huisie is daar altyd koffie en wyn, julle kan enige tyd kom inloer. Ons sal langbeen in die son sit en diep gesels, of sommer net wees. Ek bely, ek is nie ń kok nie, so anders as by Toortsie, sal kos skaars wees. Daar sal altyd kaas in die yskas wees. Ek is mal oor spinasie, so julle sal nogal gereeld spinasie quiche by my kan eet, my stapelvoedsel. Toortsie jy sal trots wees op my, dis eg banting.
Ek hou van musiek, binne in my huisie sal jy altyd musiek hoor. Ongelukkig toe sangstemme uitgedeel is, het ek heel agter in die ry gestaan, so sal jy soms hoor dat ek saam met die musiek sing en dans, maar wees gewaarsku, dis nie vir sensitiewe ore nie.
Hester ek hoop nie jy sal omgee as ek soms met ń boek, of sommer net ek, op jou flot kom dryf nie. Water stem my rustig en as jy ń stapmaatjie nodig het, is ek altyd beskikbaar.
My Bali cum Una eend en my batikpot staan by die voorportaal, hulle sal julle welkom heet. In die winter sal my knetterende kaggelvuur vir julle ń vlammedans doen terwyl ons behaaglik teug aan ń glasie rooi wyn en knus onder ń ouma-blokkie-hekelkombers sit. Oral sal kerse brand, baie kerse. Hier by my rerige huis hou my man glad nie van kerse nie. (Dis kwansuis ń brandgevaar).